A BIZOTTSÁG 1868/2006/EK RENDELETE
(2006. december 15.)
az afrikai, karibi és csendes-óceáni országokból (AKCS-országok) származó mezőgazdasági termékek feldolgozásával készült mezőgazdasági termékekre és árukra alkalmazandó szabályokról szóló 2286/2002/EK tanácsi rendelet szarvasmarha-ágazatban történő alkalmazása részletes szabályainak megállapításáról szóló 2247/2003/EK rendelet módosításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel az afrikai, karibi és csendes-óceáni országokból (AKCS-országok) származó mezőgazdasági termékek feldolgozásával készült mezőgazdasági termékekre és árukra alkalmazandó szabályokról, valamint az 1706/98/EK rendelet hatályon kívül helyezéséről szóló, 2002. december 10-i 2286/2002/EK tanácsi rendeletre (1) és különösen annak 5. cikkére,
mivel:
(1)
A 2247/2003/EK bizottsági rendelet (2) a január 1. és december 31. közötti időszakokra többéves alapon kontingenst nyitott a AKCS-országokból származó bizonyos szarvasmarha-ágazatbeli termékek behozatalára.
(2)
Az importengedélyek rendszere alá tartozó mezőgazdasági termékek behozatali vámkontingenseinek kezelésére vonatkozó közös szabályok megállapításáról szóló, 2006. augusztus 31-i 1301/2006/EK bizottsági rendeletet (3) a 2007. január 1-jétől kezdődő behozatali vámkontingens-időszakokra érvényes behozatali engedélyekre kell alkalmazni. Az 1301/2006/EK rendelet különösen a behozatali engedély iránti kérelmek, a kérelmezők jogállása és az engedélyek kiadása tekintetében állapít meg részletes rendelkezéseket. Az említett rendelet szerint az engedélyek érvényességi idejének lejárta a behozatali vámkontingens-időszak utolsó napja. Az 1301/2006/EK rendelet rendelkezéseit a 2247/2003/EK rendeletben megállapított további feltételek sérelme nélkül alkalmazni kell az ez utóbbi rendelet alapján kiadott behozatali engedélyekre is. A 2247/2003/EK rendelet rendelkezéseit - amennyiben szükséges - az 1301/2006/EK rendelethez kell igazítani.
(3)
Az egyértelműség érdekében törölni kell a 2247/2003/EK rendelet 2. cikkének (2) bekezdését, mivel e rendelkezés egyszerűen megismétli a mezőgazdasági termékekre vonatkozó behozatali és kiviteli engedélyek és előzetes rögzítési igazolások rendszerének alkalmazására kialakított részletes közös szabályok megállapításáról szóló, 2000. június 9-i 1291/2000/EK bizottsági rendelet (4) 50. cikkének (1) bekezdésében foglalt rendelkezést.
(4)
A 2247/2003/EK rendeletet ezért ennek megfelelően módosítani kell.
(5)
Az e rendeletben előírt intézkedések összhangban vannak a Marha- és Borjúhúspiaci Irányítóbizottság véleményével,
ELFOGADTA EZT A RENDELETET:
1. cikk
A 2247/2003/EK rendelet a következőképpen módosul:
1.
A 2. cikk (2) bekezdését el kell hagyni.
2.
A 3. cikk helyébe a következő szöveg lép:
„3. cikk
Amennyiben e rendelet másként nem rendelkezik, az 1445/95/EK és az 1291/2000/EK rendeleteket, valamint az 1301/2006/EK bizottsági rendeletet (5) kell alkalmazni.
3.
A 4. cikk a következőképpen módosul:
a)
az (1) bekezdés b) pontja helyébe a következő szöveg lép:
„b)
a 8. szakaszban a származási ország, valamint az »igen« rovat kereszttel megjelölése. Az engedély kötelezettséget tartalmaz a megjelölt országból történő behozatalra;”
b)
a (3) bekezdés helyébe a következő szöveg lép:
„(3) A tagállamok legkésőbb a kérelmek benyújtására nyitva álló határidő utolsó napját követő harmadik munkanapon tájékoztatják a Bizottságot a kérelmezett mennyiségekről származási országok és KN-kód, illetve KN-kód-csoport szerinti lebontásban és kilogrammban kifejezve.”
c)
a (4) bekezdést el kell hagyni.
4.
Az 5. cikk a következőképpen módosul:
a)
az (1) bekezdést el kell hagyni;
b)
a (2) bekezdés helyébe a következő szöveg lép:
„(2) A behozatali engedélyeket minden hónap 21. napján kell kiadni.”
5.
A 7. cikk helyébe a következő szöveg lép:
„7. cikk
Az e rendelettel összhangban kiadott behozatali engedélyek a kiadásuk napjától számított 90 napig érvényesek az 1291/2000/EK rendelet 23. cikke (2) bekezdésének értelmében.”
2. cikk
Ez a rendelet az Európai Unió Hivatalos Lapjában való kihirdetését követő napon lép hatályba.
Ezt a rendeletet 2007. január 1-jétől kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2006. december 15-én.